**INDOKOLÁS**

**a Szombathely Megyei Jogú Város Önkormányzata által adományozható kitüntetésekről szóló 7/2016. (III.1.) önkormányzati rendelet módosításáról szóló önkormányzati rendelethez**

A Magyarország címerének és zászlajának használatáról, valamint állami kitüntetéseiről szóló 2011. évi CCII. törvény 24. § (9) bekezdésében kapott felhatalmazás értelmében a helyi önkormányzat képviselő-testülete rendeletben szabályozhatja az elismerés alapítását, az elismerés elnevezését, fajtáit, az elismerésben részesíthető személyek körét, az évente adományozható elismerések számát, az elismerés leírását, az adományozás feltételeit és rendjét.

Jelen önkormányzati rendelet az e felhatalmazás alapján megalkotott Szombathely Megyei Jogú Város Önkormányzata által adományozható kitüntetésekről szóló 7/2016. (III.1.) önkormányzati rendelet (a továbbiakban: Rendelet) módosítását tartalmazza egyes, a szociális munka területén adományozható kitüntetések esetében az adományozás rendjének észszerűsítése érdekében.

**1. §**

A Rendelet 36. § (2) bekezdésében foglalt főszabály szerint a kitüntetési javaslatokat minden év augusztus 31-ig kell a polgármester részére megküldeni, a felsorolásban meghatározott egyes kitüntetések kivételével. A rendelettervezet ezen rendelkezést akként módosítja, hogy a kivételi körből kikerülnek a szociális munka területén adományozható kitüntetések, így a javaslatok megküldésének határideje ezek esetében is minden év augusztus 31. napja lesz, tekintettel a díj átadásának novemberi időpontjára.

**2. §**

A Rendelet 39. § (3) bekezdése meghatározza az egyes kitüntetések átadásának időpontjait. A felsorolásból szükséges módosítani a „Pálos Károly-díj”, a „Szociális Ellátás Segítéséért-díj” és a „Győrvári Edith-díj” átadásának időpontjára vonatkozó h) pontot, mivel a koronavírus világjárványt követően kialakult gyakorlat szerint - a korábbi április hónap helyett - a Szociális Hét rendezvénysorozat a Szociális Munka Napjához (november 12.) kötődően kerül megszervezésre.

**3. §**

Hatályba léptető rendelkezést tartalmaz.